कहा- द केरला स्टोरी फैक्ट्स पर बनी है, हिम्मत है तो कोर्ट जाएं एक्टर
The Kerala Story - DELHI BJP MP Manoj Tiwari Attacks On Bollywood Actor Naseeruddin Shah. दिग्गज एक्टर नसीरुद्दीन शाह ने कहा कि द केरला स्टोरी जैसी फिल्म देखने में उन्हें कोई दिलचस्पी नहीं है। उनका कहना है कि भीड़ और अफवाह जैसी फिल्में फ्लॉप हो
दिग्गज एक्टर नसीरुद्दीन शाह ने कहा कि द केरला स्टोरी जैसी फिल्म देखने में उन्हें कोई दिलचस्पी नहीं है। उनका कहना है कि भीड़ और अफवाह जैसी फिल्में फ्लॉप हो गईं लेकिन द केरला स्टोरी सुपरहिट हो गई। अब भोजपुरी स्टार और बीजेपी सांसद मनोज तिवारी ने नसीरुद्दीन के बयान पर पलटवार किया है।
मनोज ने कहा है कि नसीरुद्दीन शाह की नीयत में खोट है। नसीरुद्दीन शाह एक अच्छे एक्टर हैं, लेकिन उनकी सोच सही नहीं है। मनोज ने कहा कि अगर नसीरुद्दीन को द केरला स्टोरी से दिक्कत है तो वे इसके खिलाफ कोर्ट जा सकते हैं। नसीरुद्दीन ने बीते दिनों कहा था कि आज कल कुछ फिल्मों को प्रोपेगेंडा और दुष्प्रचार के लिए इस्तेमाल किया जा रहा है।
उन्होंने ये भी कहा कि आज के वक्त में मुसलमानों से नफरत करना फैशन बन गया है। लोगों के अंदर बड़ी चतुराई से मुसलमानों के प्रति नफरत भरी जा रही है। एक्टर ने कहा कि वैसे तो ये धर्मनिरपेक्ष लोकतांत्रिक देश है, लेकिन यहां हर जगह धर्म की बात की जाती है। इलेक्शन कमीशन भी उन नेताओं को कुछ नहीं कहता जो धर्म के नाम पर वोट मांगते हैं।
मनोज ने कहा- नसीरुद्दीन के अंदर हिम्मत है तो वे इस फिल्म के खिलाफ कोर्ट जाएं
मनोज ने आज तक के साथ बातचीत में कहा, ' जब इस देश में ऐसी फिल्में बनती थीं कि जिसमें दिखाया जाता था कि एक दुकान से गुजरती लड़की को वहां बैठा आदमी गलत नजरों से देखता है। वहां सामने एक पुजारी बैठ कर घंटी बजाता है। क्या ऐसी फिल्में दुष्प्रचार को बढ़ावा नहीं देती थीं?
द केरल स्टोरी फैक्ट्स के आधार पर बनी फिल्म है। इस मामले में पीड़ितों के FIR भी दर्ज हैं। अगर नसीरुद्दीन शाह के अंदर हिम्मत है तो वे इस फिल्म के खिलाफ कोर्ट जा सकते हैं। द केरला स्टोरी और द कश्मीर फाइल्स जैसी फिल्मों को वे झूठला नहीं सकते। घर पर बैठ कर बातें करना आसान है। उन्होंने जो बातें कही हैं वो एक भारतीय होने के नाते सही नहीं है।'
नसीर ने कहा- प्रोपेगेंडा और नफरत से लड़ने के लिए कलाकारों को आगे आना होगा
नसीरुद्दीन शाह ने इंडियन एक्सप्रेस से बात करते हुए कहा कि प्रोपेगेंडा और नफरत से लड़ने के लिए कलाकारों को आगे आना होगा। उन्हें अपनी आवाज उठानी होगी। नसीर से पूछा गया कि ऐसे समय में एक्टर्स को क्या करना चाहिए। जवाब में उन्होंने कहा कि किसी को खुश करने के लिए कोई भी काम नहीं करना चाहिए।
आप ऐसी हरकतें मत करिए जो आपके अनुरूप नहीं है। नसीर ने कहा कि उन्होंने द केरला स्टोरी नहीं देखी क्योंकि उन्होंने फिल्म के बारे में पहले ही काफी कुछ सुन लिया है, इसलिए इसे देखने में उन्हें कोई दिलचस्पी नहीं है।
'ऐसी फिल्में क्यों करना जिस पर खुद विश्वास न हो'
नसीरुद्दीन ने एक्टर्स को सलाह दी है कि ऐसी फिल्मों का हिस्सा नहीं बनना चाहिए जो आपके विश्वास के विपरीत हो। जिस पर आपको खुद विश्वास न हो। नसीर ने कहा कि आज का समय चिंताजनक है। हेट फैलाने वाले कंटेंट परोसे जा रहे हैं।
'देश के नेता धर्म के नाम पर लोगों को बांट रहे'
नसीर का कहना है कि आज के समय में कट्टरता काफी ज्यादा बढ़ गई है। देश के नेता धर्म के नाम पर लोगों को बांट रहे हैं। ऐसे नेताओं को चुनाव आयोग भी कुछ नहीं कहता। अगर कोई मुस्लिम नेता अल्लाह हू अकबर कह कर वोट मांगे तो अभी बवाल मच जाए। हालांकि ये खेल ज्यादा नहीं चलेगा।
नसीरुद्दीन शाह हाल ही ताज डिवाइडेड बाय ब्लड के दूसरे सीजन में दिखाई दिए। उन्होंने सीरीज में अकबर का रोल अदा किया है। सीरीज को ऑडियंस ने काफी पसंद किया है। पहले सीजन के दौरान उन्होंने मुगलों का भारत में प्रभाव के बारे में बातचीत की थी वहीं उनकी तारीफ भी की थी।
पहले सीजन के प्रमोशन के दौरान नसीरुद्दीन शाह ने मुगलों को आक्रमणकारी और विनाशकारी बताए जाने पर आपत्ति जताई थी। उन्होंने कहा, 'मुगल यहां लूटपाट करने नहीं आए थे। वे इसे अपना घर बनाने के लिए यहां आए थे और उन्होंने वही किया। उनके योगदान को कैसे भूला जा सकता है।
हम लाल किले को इतने सम्मान के नजरिए से क्यों देखते हैं जबकि बनवाया तो उसे एक मुगल ने ही था। हमें मुगलों का महिमामंडन नहीं करना चाहिए लेकिन उन्हें बदनाम करने की भी जरूरत नहीं है।'